xml version="1.0" encoding="UTF-8"?


Službeni list C 475/2022


| | | |
| --- | --- | --- |
| | | ISSN 1977-1088 |
| Službeni list Europske unije | | C 475 |
| European flag | | |
| Hrvatsko izdanje | Informacije i objave | Godište 65. 14. prosinca 2022. |

---

| | | |
| --- | --- | --- |
| Sadržaj | | Stranica |
| | IV.   Obavijesti | |
| | OBAVIJESTI INSTITUCIJA, TIJELA, UREDA I AGENCIJA EUROPSKE UNIJE | |
| | Europski parlament | |
| 2022/C 475/01 | [PLENARNA SJEDNICA LXVIII. COSAC-a – 13.–15. studenoga 2022. u Pragu – Doprinos LXVIII. sastanka COSAC-a](http://publications.europa.eu/resource/uriserv/OJ.C_.2022.475.01.0001.01.HRV.xhtml) | [1](#C_2022475HR.01000101.doc) |

---

| | |
| --- | --- |
| HR | |

---

IV. Obavijesti

OBAVIJESTI INSTITUCIJA, TIJELA, UREDA I AGENCIJA EUROPSKE UNIJE

Europski parlament

| | | | |
| --- | --- | --- | --- |
| 14.12.2022 | HR | Službeni list Europske unije | C 475/1 |

---

PLENARNA SJEDNICA LXVIII. COSAC-a

13.–15. studenoga 2022. u Pragu

Doprinos LXVIII. sastanka COSAC-a

(2022/C 475/01)

O Ukrajini

| | | |
| --- | --- | --- |
| | 1. | COSAC najoštrije osuđuje ničim izazvanu, neopravdanu i nezakonitu invaziju Rusije na Ukrajinu, suverenu i demokratsku državu. Ujedno osuđuje sudjelovanje Bjelorusije u ruskoj vojnoj agresiji. |

| | | |
| --- | --- | --- |
| | 2. | COSAC osuđuje rusku organizaciju nezakonitih lažnih referenduma u regijama unutar međunarodno priznatih granica Ukrajine i pokušaj nezakonitog pripojenja ukrajinskih regija Donjeck, Herson, Luhansk i Zaporižje. Jednostranim odlukama Rusije namjerno se krši Povelja UN-a i zanemaruje se međunarodni poredak utemeljen na pravilima. Rusija nema legitimnu osnovu za bilo kakvo djelovanje na državnom području Ukrajine. |

| | | |
| --- | --- | --- |
| | 3. | COSAC je zgrožen i oštro osuđuje ruske raketne napade i napade pomoću dronova kamikaza na Ukrajinu usmjerene na civilnu i energetsku infrastrukturu te obrazovne institucije, uništavajući domove i ubijajući civile. COSAC navodi da su ta djela zločini protiv čovječnosti te stoga poziva nacionalne parlamente da trenutačni ruski režim proglase terorističkim. |

| | | |
| --- | --- | --- |
| | 4. | COSAC poziva na hitan i bezuvjetan prekid nezakonitih vojnih djelovanja Rusije i povlačenje svih ruskih snaga i vojne opreme s državnog područja Ukrajine te poziva na pravedan mir utemeljen na potpunom poštovanju teritorijalne cjelovitosti, suvereniteta i neovisnosti Ukrajine. |

| | | |
| --- | --- | --- |
| | 5. | COSAC poziva na uspostavu posebnog međunarodnog kaznenog suda kako bi se osigurala odgovornost za zločin agresije te poziva na kazneni progon i kažnjavanje ratnih i drugih zločina počinjenih u Ukrajini u skladu s međunarodnim pravom, uključujući primjenu načela univerzalne jurisdikcije. |

| | | |
| --- | --- | --- |
| | 6. | COSAC poziva na uspostavu učinkovitog mehanizma u skladu s međunarodnim pravom kako bi se zaplijenila osobna i nacionalna imovina zamrznuta zbog sankcija EU-a te kako bi se ta sredstva iskoristila za nadoknadu štete koju je ruska agresija prouzročila Ukrajini i njezinu narodu. COSAC poziva Rusiju da plati punu odštetu za materijalnu i nematerijalnu štetu nanesenu Ukrajini. |

| | | |
| --- | --- | --- |
| | 7. | COSAC poziva čelnike EU-a da dodatno pojačaju sankcije protiv Rusije i Bjelorusije kako bi se zaustavila ničim izazvana ruska agresija. |

| | | |
| --- | --- | --- |
| | 8. | COSAC poziva čelnike EU-a da nastave pokazivati jedinstvo i snagu te Ukrajini pružati humanitarnu, političku, financijsku i vojnu potporu (uz poštovanje posebnog karaktera sigurnosne i obrambene politike određenih država članica), kao i hitnu, srednjoročnu i dugoročnu pomoć za obnovu i oporavak. COSAC također poziva Europsku komisiju da nastavi s radom na sveobuhvatnom paketu za oporavak Ukrajine. |

| | | |
| --- | --- | --- |
| | 9. | COSAC poziva nacionalne parlamente država članica EU-a da u najvećoj mogućoj mjeri nastave pružati pomoć Vrhovnoj Radi Ukrajine u njezinim naporima da ispuni zahtjeve za članstvo u Europskoj uniji. |

| | | |
| --- | --- | --- |
| | 10. | COSAC podržava pozive Europskog parlamenta da se koristi postojećim europskim institucijama kako bi se poboljšali mehanizmi za koordinaciju isporuke modernih oružanih sustava, kao i osposobljavanje ukrajinskih vojnika u državama članicama EU-a, poštujući pritom poseban karakter sigurnosne i obrambene politike određenih država članica. Pritom ističemo naš stav da Rusija ugrožava našu zajedničku europsku sigurnost. Stoga je naša zajednička odgovornost suzbiti tu prijetnju. |

O zapadnom Balkanu i Istočnom partnerstvu

| | | |
| --- | --- | --- |
| | 11. | COSAC izražava svoju potpunu i nedvojbenu predanost podupiranju procesa integracije zapadnog Balkana u EU te poziva na poboljšani pristupni proces utemeljen na zaslugama, na vladavini prava i usklađivanju s pravnom stečevinom te dobrosusjedskim odnosima. COSAC pozdravlja činjenicu da je Europska komisija preporučila status zemlje kandidatkinje za Bosnu i Hercegovinu. |

| | | |
| --- | --- | --- |
| | 12. | COSAC pozdravlja odluku Europskog vijeća da Ukrajini i Republici Moldovi dodijeli status zemlje kandidatkinje, kao i njegovu spremnost da isti status dodijeli Gruziji te u potpunosti podržava napredak tih zemalja prema pristupanju Europskoj uniji. |

| | | |
| --- | --- | --- |
| | 13. | COSAC pozdravlja prvi sastanak europske političke zajednice u Pragu koja predstavlja područje političkog dijaloga i suradnje među demokratskim zemljama u Europi u mjeri u kojoj se to ne preklapa s postojećim regionalnim organizacijama u Europi. COSAC napominje da europska politička zajednica ne bi trebala služiti kao zamjena za proširenje Europske unije. |

O strateškoj autonomiji

| | | |
| --- | --- | --- |
| | 14. | COSAC naglašava da EU mora samostalno postaviti vlastite strateške ciljeve i razviti sposobnosti za njihovo ostvarivanje. |

| | | |
| --- | --- | --- |
| | 15. | S obzirom na rusku uporabu energije kao oružja i na aktualnu krizu, COSAC podržava sve napore za jamčenje sigurnosti opskrbe, smanjenje potražnje gdje je to moguće i snižavanje cijena energije za kućanstva i poduzeća diljem Unije. |

| | | |
| --- | --- | --- |
| | 16. | Istodobno, COSAC smatra da je ključno povećati ulaganja u energetsku infrastrukturu otpornu na buduće promjene, uključujući međusobnu povezanost, te u inovativne obnovljive tehnologije. |

O budućnosti EU-a

| | | |
| --- | --- | --- |
| | 17. | COSAC prima na znanje prijedloge iznesene u Izvješću o ishodu Konferencije o budućnosti Europe. Konferencija je bila prilika za suradnju s europskim građanima. Institucije moraju osigurati učinkovito daljnje postupanje na temelju tog izvješća, svaka u okviru svojih nadležnosti i u skladu s Ugovorima. COSAC primjećuje da su u tom pogledu već poduzete mjere. Građane bi trebalo jasno, detaljno i na svim službenim jezicima EU-a obavijestiti o daljnjem postupanju u vezi s pojedinačnim prijedlozima. |

| | | |
| --- | --- | --- |
| | 18. | COSAC podupire sudjelovanje građana i mehanizme savjetovanja na europskoj razini te naglašava potrebu za širokim javnim pristupom informacijama i dokumentima institucija EU-a. COSAC ističe važnost istinskog i konstruktivnog pristupa Komisije interakciji s građanima te doprinosima i mišljenjima parlamenata kao izravnih predstavnika građana EU-a. |

| | | |
| --- | --- | --- |
| | 19. | COSAC poziva institucije EU-a da uključe nacionalne parlamente u prateći događaj u vezi s Konferencijom o budućnosti Europe koji je zakazan za 2. prosinca 2022. |

O međuparlamentarnoj suradnji i 38. polugodišnjem izvješću COSAC-a

| | | |
| --- | --- | --- |
| | 20. | COSAC pozdravlja inicijativu osnivanja dviju radnih skupina u skladu s člankom 2. stavkom 6. Poslovnika, pri čemu bi se jedna bavila ulogom nacionalnih parlamenata u EU-u dok bi druga tematizirala mjesto vrijednosti u središtu osjećaja pripadnosti Europskoj uniji, koje su svoje aktivnosti dovršile 14. lipnja 2022. COSAC poziva Europsku komisiju, Vijeće i Europski parlament da uzmu u obzir postupke te ih poziva da razmotre pitanja o kojima su raspravljale radne skupine i zaključke 38. polugodišnjeg izvješća COSAC-a. |

---